Nechtík (rod)

Nechtík (lat. Calendula) je rod rastlín, ktorý zastupuje jednoročné až trváce, výrazne aromatické byliny, z čeľade astrovité (Asteraceae). Taxonomicky je rod radený do tribusu Calenduleae v podčeľadi astrovaté (Asteroideae). Druhy tohto rodu sa prirodzene vyskytujú od Európy až po západné Himaláje. Opis Druhy rodu nechtík sú jednoročné, vzácne dvojročné alebo trváce, výrazne aromatické byliny. Byľ je priama, vystúpavá alebo poliehavá, zväčša bohato rozkonárená, listnatá, valcovitá, slabo pruhovaná, rôzne husto žliazkato chlpatá alebo bielo pavučinatá, čiastočne lepkavá. Listy sú striedavé, stopkaté alebo sediace, čepeľ je celistvá, lopatkovitá, obrátene vajcovitá až kopijovitá a jednožilová. Prízemné listy sú v ružici. Úbory sú stopkaté, jednotlivé alebo tvoriace druhotne zložené súkvetie. Zákrov je široko pologuľovitý, jedno až dvojradový. Zákrovné listene sú čiarkovito kopijovité, ostro končisté, v čase kvitnutia často fialovočervené. Lôžko úboru je ploché a bez plievok. Lúčovité kvety sú samičie, plodné, jedno až viacradové, žlté alebo oranžové. Rúrkovité kvety sú obojpohlavné, neplodné, žlté, oranžové alebo hnedé. Peľnice sú zrastené do peľnicovej rúrky. Blizna je úzka a dvojramenná Plodmi sú nažky rôzneho tvaru, ktoré dozrievajú výlučne len z lúčovitých kvetov a sú bez chocholca. Rozšírenie Areál prirodzeného rozšírenia druhov rodu nechtík sa rozprestiera od Makronézie, cez Európu, Stredomorie a Arabský polostrov až po západné Himaláje. Za evolučné centrum rodu sa považuje oblasť severného Maroka. Na Slovensku sa pestujú a príležitostne splanievajú. Zavlečené sú v Severnej, Strednej a Južnej Amerike, v Rusku, Číne, Indii, v Austrálii a na Novom Zélande. Druhy vyskytujúce sa na Slovensku V prirodzenom prostredí z rodu nechtík na Slovensku rastú druhy: nechtík roľný (Calendula arvensis) nechtík lekársky (Calendula officinalis) Zoznam druhov V rámci rodu eviduje databáza semenných rastlín POWO tieto súčasné druhy: Calendula arvensis L. – od Makronézie cez Stredomorie a Arabský polostrov po západné Himaláje. Calendula davisii A.C.Gonç. & P.Silveira – Maroko. Calendula eckerleinii Ohle – Maroko. Calendula karakalensis Vassilcz. – Turkménsko. Calendula lanzae Maire – Maroko. Calendula maroccana (Ball) B.D.Jacks. – Maroko. Calendula meuselii Ohle – Maroko. Calendula murbeckii Lanza ex Murb. – Maroko. Calendula officinalis L. – západné Stredomorie. Calendula oualidii A.C.Gonç. & P.Silveira – Maroko. Calendula pachysperma Zohary – Izrael. Calendula palaestina Boiss. – od východného Stredomoria po západný Irán. Calendula pinnatiloba (Coss. ex Maire) A.C.Gonç. & P.Silveira – juhozápadné Maroko. Calendula stellata Cav. – Sicília, Malta a severozápadná Afrika. Calendula suffruticosa Vahl – Madeira a Stredomorie. Calendula tripterocarpa Rupr. – od Stredomoria cez Arabský polostrov po Irán. Referencie Iné projekty Commons ponúka multimediálne súbory na tému Nechtík (rod) Wikidruhy ponúkajú informácie na tému Nechtík (rod)